ఖాయిలా పరిశ్రమల కోసం 'క్లినిక్‌'లు
-  ఈ తరహా పరిశ్రమలు ఎదిగేందుకు చేయూత
-  రుణమంజూరు కోసం ఆర్‌బీఐతో చర్చలు
-  దేశంలోనే తొలిసారి వినూత్న చర్యలు : సీఐఐ సదస్సులో పరిశ్రమల మంత్రి కేటీఆర్‌
          నవతెలంగాణ, వాణిజ్య విభాగం: ఖాయిలా పడిన పరిశ్రమలను తిరిగి పట్టాలెక్కించే చర్యలు తీసుకోవాలని తెలంగాణ సర్కారు యోచిస్తున్నట్లు రాష్ట్ర పరిశ్రమలు, ఐటీ, పురపాలక శాఖ మంత్రి కె.తారక రామారావు వెల్లడించారు. బుధవారం 'మేకింగ్‌ తెలంగాణ: సస్టైనెబుల్‌ గ్రోత్‌ త్రూ ఇన్నోవేషన్‌ అండ్‌ ఫ్యూచర్‌ టెక్నాలజీస్‌' పేరుతో సీఐఐ తెలంగాణ విభాగం ఏర్పాటు చేసిన 'మ్యాన్‌ఎక్సి-2016' సదస్సును మంత్రి ప్రారంభించి ప్రసంగించారు. దేశంలోనే తొలిసారిగా ఖాయిలా పడిన పరిశ్రమల పునరుద్ధరణకు ఆర్థికంగాను, సాంకేతికంగానూ దోహదపడేలా రాష్ట్రంలో 'పరిశ్రమల ఆరోగ్య కేంద్రాల'ను (ఇండిస్టియల్‌ హెల్త్‌ క్లినిక్స్‌ను) ఏర్పాటు చేయనున్నట్లుగా ఆయన వివరించారు. ఖాయిలా పడిన పరిశ్రమలు కోలుకొనేందుకు అవసరమైన రుణాలను అందించే దిశగా రాష్ట్ర సర్కారు 'భారతీయ రిజర్వు బ్యాంకు'తో (ఆర్‌బీఐతో) చర్చలు జరుపుతున్నట్లుగా మంత్రి వెల్లడించారు. రాష్ట్రంలో పారిశ్రామికీకరణను వేగవంతం చేసేలా పలు చర్యలు తీసుకుంటున్నట్లుగా తెలిపారు. విశ్వ నగరంగా ఎదుగుతున్న హైదరాబాద్‌ను పారిశ్రమల కాలుష్యం లేని నగరంగా తీర్చిదిద్దనున్నట్లుగా మంత్రి తెలిపారు. ఇందులో భాగంగా నగరంలో ఉన్న భారీ కాలుష్య కారక పరిశ్రమలను అవుటర్‌ రింగ్‌ రోడ్డు బయటకు తరలించే విషయమై ప్రభుత్వం కృత నిశ్చయంతో కృషి చేస్తోందని అన్నారు. ఇందుకు అవసరమైన మౌలిక వసతులను, ప్రత్యేక ప్రోత్సాహకాలను అందించేందుకు రాష్ట్ర ప్రభుత్వం సిద్ధంగా ఉన్నట్లుగా ఆయన తెలిపారు.
అన్ని ప్రాంతాల్లోనూ పరిశ్రమలు..
రాష్ట్రంలో తయారీ రంగానికి ఊతం ఇచ్చే చర్యల్లో భాగంగా తెలంగాణ ప్రభుత్వం జహీరాబాద్‌లో నిమ్జ్‌తో పాటు రాష్ట్రంలో పలు పరిశ్రమలు, ఇండిస్టియల్‌ పార్క్‌లను ఏర్పాటు చేసే యోచనలో ఉన్నట్లు మంత్రి వివరించారు. నిమ్జ్‌ హోదాలో డ్రై పోర్టులు, వరంగల్‌లో టెక్స్‌టైల్స్‌ పార్క్‌తో పాటు ఆరోగ్య ఉపకరణాల పార్క్‌, ప్లాస్టిక్‌ సిటీ, ఎలక్ట్రానిక్‌ తయారీ క్లస్టర్లు, ఫుడ్‌ ప్రాసెసింగ్‌ పార్క్‌లతో పాటు పలు తయారీ యూనిట్లను ఏర్పాటు చేయనున్నట్లు వివరించారు. సీఐఐ-యెస్‌ బ్యాంకులు సంయుక్తంగా రూపొందించిన 'తెలంగాణ: గేట్‌వే టు ది ప్యూచర్‌ ఆఫ్‌ మ్యానుఫ్యాక్చరింగ్‌' పేరుతో రూపొందించిన ఒక విశ్లేషనాత్మక నివేదికను మంత్రి ఈ సందర్భంగా విడుదల చేశారు. ఈ కార్యక్రమంలో సీఐఐ దక్షిణ విభాగం ఛైర్మన్‌ రమేష్‌ దాట్లా, యెస్‌ బ్యాంక్‌ దక్షిణ భారత ప్రాంతీయ వ్యాపార విభాగం అధినేత ఆర్‌. రవిచంద్ర, సీఐఐ తెలంగాణ మ్యానుఫ్యాక్చరింగ్‌ ప్యానెల్‌ కన్వీనర్‌ దెబాషీష్‌ బసూ, సీఐఐ- తెలంగాణ విభాగం ఛైర్మన్‌ నృపేంద్ర రావు, వైస్‌ చైర్మన్‌ వి.రాజన్న పాల్గొని ప్రసంగించారు.
మీ స్నేహితులకు రికమెండ్ చెయ్యండి